**Se naște o stea**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se scutură norii de brumă

Şi tainic domneşte-nserarea,

Sub hainele grele de humă

Se-ascunde lumina şi sarea.

Şi bobul scăpat din desagă

Se luptă cu propria trezire,

Căci viaţa-i e scumpă şi dragă

Şi plin de... preaplin şi iubire.

Se sparge-nvelişul de piatră

Şi vrejul ţâşneşte spre viaţă,

Strânsoarea în urmă-i lăsată,

E noapte şi-i iar dimineaţă.

Pe solu-ngheţat, promoroacă,

Îmbracă golaşa natură

Ce pare atât de săracă...

Doar vreascuri, ţărână şi zgură.

Dar picurul cald de Lumină,

Se-nalţă ca vrejul, spre cer

Ghidat de o pronie divină,

Dezleagă al vieţii mister.

Oceanele-şi leapădă sarea,

Dând gust bucatelor fade,

Străluce în flacără zarea,

În umbre aşteaptă iscoade.

Un zvon se propagă şi-aduce

Speranţă şi-o Bunăvestire

Pe ceruri Luceafăr străluce,

Deşteaptă-te tu, omenire!

O iesle dezvăluie planul

Ce-l are Sfinţirea pe glie

Un Prunc ne îmbucură anul

Cu har şi cu dor de vecie.

În linie-orizontul vorbeşte

Când cerul sărută pământul,

Dumnezeu creatura-Şi iubeşte

Trimiţând spre-mpăcare Cuvântul.

Se naşte o Stea şi-o apune,

Dar ea niciodată nu moare,

Străluce de veacuri şi spune:

"Sunt drumul spre Soare-răsare!"

Preambulul...scopul, menirea

Ce-o are micuţa Făptură,

E de a salva omenirea...

Aşa este scris în Scriptură!

O iesle, sfinţenie şi-o cruce

O naştere, moarte-nălţare,

Cărări ce spre ceruri ne duce,

Bucuraţi-vă astăzi popoare!

Se naşte Mesia-ntr-o iesle,

Din dragoste vrea ca să moară,

Nu e un basm, nu-i poveste,

Ce astăzi o-auzi prima oară,

Prin har, Dumnezeu ne vorbeşte,

"Acesta Mi-e Fiu Preaiubit!"

Daţi slavă, căci ne mai iubeşte,

Deşi noi L-am vrut răstignit...

09/12/13, Barcelona-Lucica Boltasu